Ugatsha Lwezempilakahle Lukhuthazwa Ukwengeza Indlela Zokuhlela Imuli
Abesifazana bathi ugatsha lwezempilakahle kumele lubanikeze indlela zokuhlela imuli ezitshiyeneyo, ukuze lowo lalowo enelise ukuzikhethela ehambelana laye.
BULAWAYO — Abesifazana sebekhuthaze ugatsha lwezempilakahle ukuthi lubanikeze indlela zokuhlela imuli ezitshiyeneyo, ukuze lowo lalowo enelise ukuzikhethela ehambelana lomzimba wakhe. Abesifazana balamhla abasafani lalabaya abayizolo ababephanga bende baqalise imuli umuzi uphange uvuthwe. Lanxa nje umthwakazi esayigida ingoma yokuthi ukwanda kwaliwa ngabathakathi, inengi labesifazana lamhla seliqakathekisa ukutholakala kwendlela zokuvikela ukuzithwala ngoba lithanda ukuzenzela izinqumo eziphathelane lokuqalisa imuli ukuthi lokhu kuzakwenzakala nini njalo kangaki. Konke lokhu sokwenze ukutholakala kwendlela zokuvikela ukuzithwala ezitshiyatshiyeneyo kanye lezisebenziseka lula zingaphazamisi impilo zabesifazana zaba yindaba e mqoka kunengi labesifazana elizweni lamhla. UNkosikazi Emma Sibanda, oyisakhamuzi koBulawayo, uthi lanxa nje ugatsha lwezempilakahle lulohlelo oluhle lokunika amaphilisi kunzima ukuthola ezinye indlela ezivikela okwesikhathi eside zingela okunye okuphazamisayo umzimba kamama okuthiwa ngesingisi ngama side effects. Ugatsha lolu, ulusole ngokunika indlela eyodwa ebantwini bonke, kwabanye ibisibangela indubo ezifana lokutshaywa likhanda, ukuphela umzimba kumbe ukukhuluphala ngesikhatshana nje. USibanda uqhubeke esithi inengi lenhlelo lezi zitholakala ezibhedlela okwenza kube nzima ukuthi abesifazana abasebenzayo bathole isikhathi sokuya esibhedlela njalonje. Uhulumende sewafaka imithetho yokuthi abesifazana abasakhulayo abadinga indlela zokuvikela emakiliniki lezibhedlela kumele bathole uncedo, bengahlangananga lokweyiswa lanxa besese zikolo. UNkosazana Teclar Moyo, ozithwele eleminyaka elitshumi lasikhombisa, uthi lanxa uhulumende esitsho lokhu basekhona abongikazi ababakhangelela emanzini nxa befika ezibhedlela bedinga uncedo okwenza besabele khatshana bacine bezithwele bengaqondanga. UNkosikazi Sarah Phiri ugcizelele ukuqakatheka kokutholakala kwendlela ezitshiyeneyo ukuze ubani lobani enelise ukukhetha indlela ayithandayo hatshi ukusebenzisa indlela ethile ngoba kuyiyo yodwa ekhona. Lanxa evumelana lembono yokuthi uphi lawuphi owesifazana odinga uncedo aluthole, uthi kusadingeka ukuthi abasakhulayo bacetshiswe anduba bavunyelwe ukuthola indlela zokuzivikela. UNkosikazi Janet Mavhu, ongumongikazi osebenzela ezabelweni, uthi balenhlelo zokuhamba emaphandleni benika abesifazana indlela zokuzivikela. Ethi uhlupho olukhona ngolokuswelakala kwendlela zokuvikela okwesikhathi eside okwenza bathembele kwezinye inhlanganiso abasebenzelana lazo. Uqhubeke esithi lanxa bekhona abongi abaselohlupho nxa bebhekane labasakhulayo, ikakhulu abasesezikolweni, imicabango iya iguquka kulandela izimiso zikahulumende ukuthi ubani lobani wesifazana ulelungelo phezu komzimba wakhe. Ngokucubungulwa okwenziwa likolitshi le yunivesithi ye Oxford, ngomnyaka ka 1990 iZimbabwe yayingenye yamazwe athuthukayo ayephethe inhlelo zokuzivikela ngobuciko obukhulu. Ukuwa kwenotho yelizwe okwatshiya izikhenxe kulezizinhlelo ngesikhathi inengi labesifazana lidinga ukuhlela kakuhle imuli zabo ngenxa yokungamanga kuhle komumo elizweni. Izingcitshi ezingene umhlangano omkhulu we International Conference on AIDS and STIs in Africa oqutshelwe eZimbabwe ekuqaliseni kwayonale inyanga kaMpalakazi, zivumelene ukuthi inhlelo zokwenqabela ukuzithwala kumele ziqakathekiswe ikakhulu kwabasakhulayo.